་ཧཱུྃ་སྐྲག་བྱེད་མ་ལྗང་གུ། ཡན་ལག་རྣམས་ལ་ཕཊ་
ཕཊ་ཙཎྜི་ཀ་དུད་ཁ་སྟེ་དཔའ་མོའི་གོ་ཆ་བཀོད་ལ། ཡབ་ཀྱི་གནས་སུ་ཡུམ་དང་། ཡུམ་
གྱི་གནས་སུ་ཡབ་གཉིས་སུ་མེད་པར་བསམས་ཏེ། ཡི་གེའི་རྣམ་པ་ཉིད་ལྷའི་ངོ་བོར་
བསྒོམ་པ་ནི་གོ་ཆ་དགོད་པའོ། །དེ་ནས་འབར་བའི་ཕྱག་རྒྱ་དཔྲལ་བའི་དབྱེས་སུ་
- 42 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
བསྐོར་ཞིང་། པཽ་ཞེས་བརྗོད་ཅིང་སྙིང་གའི་ཧཱུྃ་ལས་འོད་འཕྲོས་པས། རང་བཞིན་གྱིས་
གྲུབ་པའི་དཀྱིལ་འཁོར་ལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་
བསྐོར་བ། མདུན་དུ་སྤྱན་དྲངས་ལ་སྔ་མ་ལྟར་མཆོད་ནས། ཛཿཧཱུྃ་བྃ་ཧོཿཞེས་བརྗོད་པས་
རང་ལ་བསྟིམས་ནས། ཨོཾ་ཡོ་ག་ཤུཛཿསརྦ་དྷརྨཱ་ཡོ་ག་ཤུདྷོ྅་ཧཾ་ཞེས་བརྗོད་པས་གཉིས་
སུ་མེད་པར་གྱུར་པར་བསམ་པ་ནི་ཡེ་ཤེས་པ་གཞུག་པའོ། །ཡང་དབང་གི་ལྷ་དྲུག་ཅུ་
རྩ་གཉིས་ཀྱི་དཀྱིལ་འཁོར་ལ། སངས་རྒྱས་དང་བྱང་ཆུབ་སེམས་དཔའ་དང་། ཁྲོ་བོ་
དང་ཁྲོ་མོ་དང་། མཆོད་པའི་ལྷ་མོའི་ཚོགས་དཔག་ཏུ་མེད་པས་བསྐོར་བ་སྤྱན་དྲངས་
པ་ལ་སྔ་མ་བཞིན་མཆོད་ནས། དེ་བཞིན་གཤེགས་པ་ཐམས་ཅད་ཀྱིས་བདག་ལ་མངོན་
པར་དབང་བསྐུར་དུ་གསོལ། ཞེས་གསོལ་བ་བཏབ་པས། ལྷ་རྣམས་ཀྱིས་ཇི་ལྟར་
བལྟམས་པ་ཙམ་གྱིས་ནི། །ལྷ་རྣམས་ཀྱིས་ནི་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས།
།དེ་བཞིན་བདག་གིས་དབང་བསྐུར་རོ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་
ཧཱུྃ། ཞེས་གསུང་ཞིང་དབང་བསྐུར་ནས། བཀྲ་ཤིས་ཀྱི་གླུ་དང་། བགེགས་བསྐྲད་པ་དང་།
མཆོད་པ་མཛད་པས་ཡེ་ཤེས་ཀྱི་ཆུས་ལུས་ཐམས་ཅད་གང་།
དྲི་མ་ཐམས་ཅད་དག
དབང་བཞི་ཐོབ། ཆུ་ལྷག་མ་སྤྱི་བོར་ལུད་པས། བདེ་བ་ཆེན་པོའི་ལྷ་ལྔ་དང་། དམ་ཚིག་
གི་ལྷ་རྣམས་ལ་རྡོ་རྗེ་སེམས་དཔའ། ཐུགས་ཀྱི་འཁོར་ལོ་ལ་མི་བསྐྱོད་པ། གསུང་གི་
འཁོར་ལོ་ལ་འོད་དཔག་མེད། སྐུའི་འཁོར་ལོ་ལ་རྣམ་པར་སྣང་མཛད་དུ་གྱུར་པར་
བསམ་པ་ནི། རིགས་བདག་གིས་རྒྱས་གདབ་པ་སྟེ། རྒྱས་པར་བསྒོམ་པའི་ཚུལ་ལོ།། །།
སྐྱབས་སུ་འགྲོ་བ་དང་། སེམས་བསྐྱེད་པ་དང་། དགའ་བ་གསུམ་སྔོན་དུ་སོང་ནས
སྲུང་བའི་འཁོར་ལོ་རྫོགས་པར་བསྒོམས་ལ། སྤྱི་བོར་བླ་མའི་ཆག་གཉིས་སམ། བླ་མ་
དངོས་དཀོན་མཆོག་གསུམ་གྱི་རང་བཞིན་དུ་བསྒོམ་པ་ལ། མོས་པ་དྲག་པོ་བྱས་པས་
- 43 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
ལུས་ལ་ཐིམ་པའི་རྐྱེན་གྱིས། ནང་གི་སྒྲ་ཚུལ་འདྲེས་པས་ལུས་ཀྱི་དཀྱིལ་འཁོར་གསལ་
བའི་འཁོར་ལོ་ཡང་མི་བསྒོམ་ཞིང་།
ནང་གི་དཀྱིལ་འཁོར་བསྒོམ་པ་འབའ་ཞིག་ལམ་
གདབ་པར་བྱས་པ་མན་ཆད་སྔ་མ་ལྟར་བསྒོམ་པ་ནི་འབྲིང་གི་ཚུལ་ལོ། །སྔོན་དུ་སྲུང་
དུ་བྱེད་པའི་ཕྱིར། གོ་ཆ་བཅིང་བ་མན་ཆད་ཀྱང་མི་བྱེད་པར། ལུས་ཀྱི་དཀྱིལ་འཁོར་
གསལ་བཏབ་ནས། སྔགས་ཀྱི་བྱིན་གྱིས་བརླབས། དེ་ཉིད་ལ་ཡིད་མཉམ་པར་འཇོག་པ་
ནི་བསྡུས་པའི་ཚུལ་ཏེ། བདག་ཉིད་སངས་རྒྱས་སུ་བསྐྱེད་པའོ། །དེ་ནས་ལྷ་རྣམས་ཀྱི་
ཐུགས་ཀའི་ས་བོན་ལས། ལས་ཀྱི་ཁ་དོག་དང་མཐུན་པའི་སྔགས་ཀྱི་ཕྲེང་བ་འཕྲོས་པས།
ཡབ་ཀྱི་ཞལ་དང་། ཡུམ་གྱི་ཞལ་དང་། བྷ་ག་དང་། རྡོ་རྗེའི་ལམ་ནས་འཁོར་བ་དང་།
རྣལ་འབྱོར་མ་བཅུ་གཉིས་ཀྱི་ནི་ཐུགས་ཀའི་ས་བོན་ལ་གཡོན་དུ་འཁོར་ལ། དེ་དག་
ལས་ཀྱང་ཕྱི་རོལ་དུ་འོད་ཟེར་འཕྲོས་པས། སངས་རྒྱས་དང་བྱང་ཆུབ་སེམས་དཔའ་
ཐམས་ཅད་ཀྱི་རྒྱུད་བསྐུལ་བར་བསམ་ཞིང་། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧཱུྃ་ཧཱུྃ་ཕཊ། ཌཱ་ཀི་
ནཱི་ཛཱ་ལ་སམྦ་ར་སྭཱ་ཧཱ། ཨོྃ་བཛྲ་བཻ་རོ་ཙ་ནཱི་ཡེ་ཧཱུྃ་ཧཱུྃ་ཕཊ་སྭཱ་ཧཱ། ཨོཾ་ཤྲཱི་ཧ་ཧ་ཧཱུྃ་ཧཱུྃ་ཕཊ།
ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝཎྞ་ནཱི་ཡེ་ཧཱུྃ་ཧཱུྃ་ཕཊ་སྭཱ་ཧཱ། ཞེས་པ་ལ་སོགས་པ་གང་མོས་
པ་བཟླ་བ་ནི་བཟླས་པའི་རྣལ་འབྱོར་ཏེ་བསྐྱེད་པའི་རིམ་པའོ།། །།
རྫོགས་པའི་རིམ་པ་བསྒོམ་པར་འདོད་པས་རང་གི་ལྟེ་བར་པདྨ་འདབ་མ་བརྒྱད་
པའི་སྙིང་པོར་ཟླ་བའི་སྟེང་དུ། རྡོ་རྗེ་སེམས་དཔའ་རྡོ་རྗེ་སྙེམས་མ་དང་གཉིས་སུ་མེད་
པའི་ཐུགས་ཀར་ཧཱུྃ་བསམ་པ་ལས། འོད་འཕྲོས་པས་གཙོ་བོ་ནས་རིམ་པས་དཀྱིལ་
འཁོར་དང་། སྣོད་བཅུད་གསལ་བཏབ་པ་ལ་དམིགས་པ་གཏད་པས། ཐམས་ཅད་
འདར་ཞིང་གཡོ་བར་བསྒོམས་ནས། འོད་ཟེར་ཚུར་འདུས་པ་ཐམས་ཅད་རིམ་གྱིས་
ཕྱིའི་ཧེ་རུ་ཀའི་བར་དུ་ཐིམ་ཞིང་། དེའི་ཡང་ཡུམ་ཡབ་དང་། ཡབ་ཀྱང་ཞལ་གཅིག་
- 44 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
ཕྱག་གཉིས་པར་བསྡུས་ནས། དེའང་ལྟེ་བའི་རྡོ་རྗེ་སེམས་དཔའ་དང་། དེའི་ཡང་ཡུམ་
ཡབ་དང་། ཡབ་ཀྱང་ཐུགས་ཀའི་ཧཱུྃ་དང་། དེའང་རིམ་གྱིས་ཐིག་ལེ་ལ་ཐིམ་ཞིང་། ཐིག་
ལེའང་མཐར་ཡལ་བར་བསྒོམས་ནས།
མི་དམིགས་པའི་ངང་ལ་བློ་བཞག་པ་ནི་རྡོ་རྗེ
སེམས་དཔའ་བསྡུ་བའོ། །ཡང་རང་གི་ལྟེ་བར་པདྨ་འདབ་མ་བཞི་པར་ཤར་ནས་གཡོན་
སྐོར་གྱིས། ས་རླུང་། ཆུ་རླུང་། མེ་རླུང་། རླུང་རླུང་གི་རང་བཞིན་ལ་སེར་པོ། ཝ་དཀར་པོ།
ར་དམར་པོ། ཡ་ལྗང་གུ་དང་། དབུས་སུ་ནམ་མཁའི་རླུང་གི་རང་བཞིན། ཐིག་ལེ་སྔོན་
པོ་རྣམས་དམིགས་ནས། དབུགས་ཕྱིར་རྒྱུ་བའི་ཚེ། ལ་ལས་འོད་ཟེར་སྐུད་པ་འབྲིང་པོའི་
ཚད་ཙམ། སྣ་བུག་གཡོན་ནས་མདུན་དུ་ཐད་ཀར་སོར་བཅུ་དྲུག་གི་བར་དུ་བྱུང་ཞིང་།
ནང་དུ་འཇུག་པའི་ཚེ་ལ་ཉིད་ལ་སླར་ཐིམ་པར་བསམས་ནས་རླུང་ཁ་སྦྱོར་བྱའོ། །དེ་
ལྟར་རྟག་ཏུ་བསྒོམས་པས་དུ་བ་ལྟ་བུའི་རྟགས་མཐོང་བའི་ཚེ་ལ་ཝ་ལ་བསྟིམས་ནས།
ཝ་ལས་འོད་དཀར་པོ་ལྡང་འཇུག་ལ་སོགས་པ་སྔ་མ་ལྟར་བསྒོམས་པས་སྨིག་རྒྱུ་ལྟ་བུའི་
རྟགས་འབྱུང་ངོ་། །དེའི་ཚེ་ཝ་ར་ལ་བསྟིམས་ནས། འོད་དམར་པོའི་ལྡང་འཇུག་ལ་
སོགས་པ་བསྒོམས་པས། མེ་ཁྱེར་ལྟ་བུའི་རྟགས་འབྱུང་ངོ་། །དེའི་ཚེ་ར་ཡ་ལ་བསྟིམས་
ནས། འོད་ལྗང་གུའི་ལྡང་འཇུག་ལ་སོགས་པ་བསྒོམས་པས་མར་མེ་ལྟ་བུའི་རྟགས་
འབྱུང་ངོ་། །དེ་ནས་ཡ་དབུས་ཀྱི་ཐིག་ལེ་ལ་བསྟིམས་ནས། འོད་དང་ལྡང་འཇུག་མི་
བསྒོམ་པར་ཐིག་ལེ་ཉིད་ལ་ཡིད་གཏད་དེ། རླུང་ཁ་སྦྱོར་བསྒོམས་པས་ནམ་མཁའ་སྤྲིན
མེད་ལྟ་བུའི་རྟགས་འབྱུང་ལ། དེའི་མཐར་མཐོང་བའི་ལམ་གྱི་ཡེ་ཤེས་སྐྱེ་བར་འགྱུར་རོ།
།ཡི་གེ་བསྡུ་བའོ། །ཡི་གེ་དེ་དག་གི་དོད་དུ་ཐིག་ལེ་ལ་དམིགས་ནས། སྔ་མ་ལྟར་བསྒོམ
པ་ནི་ཐིག་ལེ་བསྡུ་བ་སྟེ་རྫོགས་པའི་རིམ་པའོ། །མཉམ་པར་བཞག་པའོ། །དེ་ནས་སྟོང་
པའི་ངང་ལས་སྐད་ཅིག་གི་རང་ཧེ་རུ་ཀ་ཡབ་ཡུམ་གྱི་སྐུར་དམིགས་པའི་ཐུགས་ཀའི་
- 45 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
ཧཱུྃ་ལས་འོད་འཕྲོས་པས། ནང་དང་ཕྱིའི་དཀྱིལ་འཁོར་དང་། སྣོད་བཅུད་ཐམས་ཅད་
གསལ་བར་དམིགས་ནས། བདག་གི་སོ་དང་སེན་མོ་ལ་སོགས་པའི་ཁམས་ཉི་ཤུ་རྩ་བཞི་
ནི་ཁཎྜ་ཀ་པཱ་ལི་ལ་སོགས་པ་དཔའ་བོ་ཉི་ཤུ་རྩ་བཞིའི་ངོ་བོར་རྣམ་པར་དག་ཅིང་། དེ་
དག་གི་རྟེན་མི་ཕྱེད་མ་ལ་སོགས་པའི་རྩ་རྣམས་ནི་རྣལ་འབྱོར་མ་ཉི་ཤུ་རྩ་བཞིའི་ངོ་
བོར་རྣམ་པར་དག་གོ་ཞེས་བསམ་ཞིང་། དཔའ་བོ་ཉི་ཤུ་རྩ་བཞིའི་སྔགས་བརྗོད་པས་
ཀྱང་བརྟན་པར་བྱ་བ་ནི། ཁམས་དང་རྩའི་དག་པ་དང་། ཡབ་ཀྱི་རྩ་སྔགས་ཀྱིས་རུས་
པའི་རྒྱན་དག་རིགས་དྲུག་གི་ངོ་བོ་དཔལ་ཧེ་རུ་ཀ་དང། ཨོཾ་ཧ་ལ་སོགས་པས་འཁོར་ལོ་
ལ་སོགས་པའི་རྒྱན་དྲུག་དཔའ་བོ་དྲུག་དང་། ཡུམ་གྱི་རྩ་སྔགས་ཀྱིས་མགྲིན་པའི་ཕྲེང་
བ་རྡོ་རྗེ་ཕག་མོ་དང་། ཡབ་ཀྱི་སྙིང་པོས་མི་མགོའི་དོ་ཤལ་དང་། ཉེ་སྙིང་གིས་རྣ་རྒྱན་
དང་། ཡུམ་གྱི་སྙིང་པོས་གླང་པོ་དང་སྟག་གི་ལྤགས་པ་དང་། ཨོཾ་བཾ་ལ་སོགས་པས་སྐ་
རགས་དཔའ་མོ་དྲུག་དང་། གཙོ་མོའི་སྙིང་པོ་ལ་སོགས་པ་དཔའ་མོ་སུམ་ཅུ་རྩ་བདུན་
གྱི་སྔགས་ཀྱིས་ཕྱག་མཚན་དང་། མཚམས་བཞིའི་ཐོད་པ་དང་ཡུམ་གྱི་ཉེ་སྙིང་གིས་མི་
མགོའི་དབུ་རྒྱན་རྣམས་སྔགས་དང་ལྷ་དེ་དག་གི་ངོ་བོར་དྲན་པར་བྱ་ཞིང་། ཁ་ཊཱཾ་ག་
ནི་ལྷ་ཡི་སྐུ། །ཤེས་རབ་ཌ་མ་རུ་ཡི་སྒྲ། །ཉིན་མོ་བཅོམ་ལྡན་རྡོ་རྗེ་ཅན། །རྣལ་འབྱོར་མ་
ནི་མཚན་མོར་བཤད། །ཅེས་དག་པ་དྲན་པར་བྱས་ནས། དཔའ་བོ་དང་། དཔའ་མོ་དང་
གོ་ཆ་ཆེན་པོས་བསྲུངས་ལ། སུམྦྷ་ནིའི་སྔགས་ལན་གཉིས་ཀྱིས་ཕྱོགས་མཚམས་བཅིངས་
ཏེ། བདག་དང་སྣང་བ་ཐམས་ཅད་ལྷའི་དཀྱིལ་འཁོར། བརྗོད་པ་དང་གྲག་པ་ཐམས་
ཅད་སྔགས། སེམས་ཀྱི་རྟོག་པ་ཐམས་ཅད་ཡེ་ཤེས་ཀྱི་ཆོ་འཕྲུལ་དུ་བསྒོམས་ནས། ཡབ་
ཀྱི་རྐང་པ་བརྒྱད་པ་བརྗོད་པས་བྱིན་གྱིས་བརླབས་ལ། ཡུལ་རྣམས་ལ་སྡང་ཞེན་མེད་
པར་ལོངས་སྤྱོད་པ་ནི་སྤྱོད་ལམ་གྱི་རྣལ་འབྱོར་རོ། །དེ་ནས་མངོན་པར་བཤམས་པའི་
- 46 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
གཏོར་མ་སུམྦྷས་བསང༌། སྭ་བྷཱ་ཝས་སྟོང་པར་བསམས་པའི་ངང་ལས། ཡཾ་ལས་རླུང་
དང་། རཾ་ལས་མེའི་སྟེང་དུ། ཨཱཿལས་ཐོད་པ་ཡངས་པར། ཨ་ལས་ཟླ་བའི་སྟེང་དུ་ཤར་
ནས་གཡས་སྐོར་དང་དབུས་སུ། གོ ཀུ། ད། ཧ། ན་ལས། བ་ལང་། ཁྱི། རྟ། གླང་པོ་ཆེ། མིའི་
ཤ་དང་། དེའི་སྟེང་དུ། བི། མུ། ཤུ། མ། ར་ལས། དྲི་ཆེན། དྲི་ཆུ། བྱང་ཆུབ་ཀྱི་སེམས། ཤ་
ཆེན་གྱི་དྭངས་མ། རཀྟ་དེའི་སྟེང་དུ། ཧཱུྃ། ཧཱུྃ། ཨཱོྃ། ཛྲྀ། ཁཾ་ལས་ཆོས་ཀྱི་དབྱིངས། མེ་ལོང་ལྟ་
བུ། མཉམ་པ་ཉིད། སོ་སོར་རྟོག་པ། བྱ་བ་གྲུབ་པའི་ཡེ་ཤེས་སུ་བསམས་པའི་སྟེང་དུ། ཨོཾ་
དཀར་པོ་མགོ་ཐུར་དུ་ལྟ་བ། དེའི་སྟེང་དུ་ཨ་ལས་ཟླ་བའི་སྟེང་ན་ཧཱུྃ་ལས་སྣ་ཚོགས་རྡོ་
རྗེ་ཧཱུྃ་གིས་མཚན་པ་ལས། འོད་ཟེར་འོག་ཏུ་འཕྲོས་ནས་རླུང་གཡོས་ཤིང་མེ་སྦར་བས།
དང་སྣ་ཚོགས་རྡོ་རྗེ་ལས་བདུད་རྩི་བབས་ཤིང་།
འོད་ཟེར་རླངས་པ་དང་བཅས་པ་
རྫས་རྣམས་བཞུ་ཞིང་བསྐོལ་བའི་རླངས་པ་གྱེན་དུ་སོང་བས་བསྐུལ་ནས། ཨོྃ་དང་ཟླ་བ་
ཕྱོགས་བཅུར་འཕྲོས་པས། དེ་བཞིན་གཤེགས་པ་ཐམས་ཅད་ཀྱི་ཐུགས་ཀ་ནས་ཡེ་ཤེས་
ཀྱི་བདུད་རྩིས་གང་བའི་ཐོད་པ་དཔག་ཏུ་མེད་པ་སྤྱན་དྲངས་པ་སྣ་ཚོགས་རྡོ་རྗེ་དང་
ཟླ་བ་དང་ཨོཾ་དང་བཅས་པ་རྣམས་གཏོར་མ་ལ་ཐིམ་པས། ཁ་དོག་དྲི་རོ་ནུས་པ་ཕུན་
སུམ་ཚོགས་པའི་བདུད་རྩིའི་རྒྱ་མཚོ་ཆེན་པོར་བསམས་ལ། ཨོཾཨཱཿཧཱུྃ་དང༌། ཧ་ཧོ་ཧྲཱིཿས་
བྱིན་གྱིས་བརླབ་བོ། །དེ་ནས་མདུན་གྱི་ནམ་མཁར་སྐད་ཅིག་གིས་ལྷ་དྲུག་ཅུ་རྩ་གཉིས
ཀྱི་དཀྱིལ་འཁོར་དམིགས་ལ། གཙོ་བོའི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་དུར་
ཁྲོད་བརྒྱད་ཀྱང་ཡོངས་སུ་རྫོགས་པའི་དཀྱིལ་འཁོར་བརྒྱད་དུ་གྱུར་པ། ཡེ་ཤེས་པ་དང་
རོ་གཅིག་པར་བྱས་པའི་ལྷ་རྣམས་ཀྱི་ཞལ་ནས་འོད་ཀྱི་སྦུ་གུ་བྱུང་བའི་ལམ་ནས་གསོལ་
བར་བསམ་ཞིང་རྡོ་རྗེ་ཐལ་མོ་ཁ་ཕྱེ་ལ། ཨོྃ་བཛྲ་ཨཱ་རལླི་ཧོ། ཛཿཧཱུྃ་བྃ་ཧོཿབཛྲ་ཌཱ་ཀི་ནཱི་
ས་མཱ་ཡ་སྟཱཾ་དྲྀ་ཤྱ་ཧོཿ ཨོཾ་ཨཱཿཧཱུྃ། ཞེས་ལྷའམ་འཁོར་ལོའི་གྲངས་དང་མཉམ་པ་དང་།
- 47 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
དཔའ་བོ་ཉི་ཤུ་རྩ་བཞིའི་ཕྲེང་སྔགས་ཀྱིས་ཕུལ་ནས་ཕྱི་ནང་ཡིད་ལས་བྱུང་བས་མཆོད་
ལ། རྐང་པ་བརྒྱད་པ་གཉིས་ཀྱིས་བསྟོད་དེ། འདོད་པའི་དོན་ལ་གསོལ་བ་བཏབ་ལ་ཡི་
གེ་བརྒྱ་པ་བརྗོད་ཅིང་། ནོངས་པ་བཟོད་པར་གསོལ་ནས། བཛྲ་མཿས་ཡེ་ཤེས་པ་
གཤེགས་སུ་གསོལ་ལ། དམ་ཚིག་པ་བདག་ལ་བསྡུའོ། །འཇིག་རྟེན་པ་ལ་ནི་མཁའ་འགྲོ་
སྤྱིའི་གཏོར་མས་དབུལ་ལོ། །གཏོར་མའི་རྣལ་འབྱོར་རོ། ཁ་ཟས་གཏོར་མ་ལྟར་བྱིན་
གྱིས་བརླབས་ནས། རང་ཧེ་རུ་ཀར་དམིགས་པའི་ལྟེ་བར་གཏུམ་མོའི་མེ་འབར་བས་
ལུས་ཡོངས་སུ་གང་བའི་ཁྲོད་ན། སྙིང་གར་དཀྱིལ་འཁོར་གྱི་ལྷ་ཚོགས་དང་། ནང་གི་
གཙོ་བོའི་རིགས་བདག་ཏུ་བླ་མ་བཞུགས་ཤིང་། ལྟོ་བར་དུར་ཁྲོད་ན་གནས་པའི་ལྷ་
རྣམས་དང་། ཁམས་གསུམ་གྱི་སེམས་ཅན་ཐམས་ཅད་གནས་པར་བསམས་ལ། ལག་
པའི་མཆོད་པས་ལག་པའི་ལྷ་མཆོད་ནས། ལག་པ་གཉིས་དགང་བླུགས། ཁ་ཧོམ་ཁང་།
ཁ་ཟས་བསྲེག་རྫས་སུ་དམིགས་ཏེ་ཤིན་ཏུ་ཞེན་པར་མི་བྱ་ཞིང་རོ་ཕྱིན་པར་ཟོས་ནས།
ལྷག་མ་ཨོཾ་ཨུ་ཙྪིཥྚ་བ་ལིཾ་ཏ་བྷཀྵ་སཱི་སྭཱ་ཧཱས་ལྷག་མ་ལ་དབང་བའི་འབྱུང་པོ་ལ་སྦྱིན་ནོ།
ཁ་ཟས་ཀྱི་རྣལ་འབྱོར་རོ།། །།
དེ་ལྟར་རྣལ་འབྱོར་བཞི་ཡན་ལག་དང་བཅས་པ་ལ་གོམས་པ་ལས་བྱུང་བའི་ཏིང་
ངེ་འཛིན་སྤྲོས་བཅས་དང་། སྤྲོས་མེད་དང་། ཤིན་ཏུ་སྤྲོས་མེད་ཀྱིས་བརྟན་པར་བྱས་
པས་འཇིག་རྟེན་ལས་འདས་པའི་ཡེ་ཤེས་སྐྱེས་པ་དང་། གཞན་གྱི་དོན་དུ་ཀུན་ཏུ
བཟང་པོའི་སྤྱོད་པ་སྤྱད་པས་བྱང་ཆུབ་སེམས་དཔའི་ས་བཅུ་གཉིས་བགྲོད་དེ་ཉེ་བའི་
རྒྱུས་མཚམས་སྦྱར་ནས། རང་དང་གཞན་གྱི་དོན་ལྷུན་གྱིས་གྲུབ་པའི་རྡོ་རྗེ་འཆང་ཆེན་
པོའི་གོ་འཕང་ཐོབ་པར་འགྱུར་རོ། །གནས་སྐབས་ཀྱི་འབྲས་བུ་ནི་ཞར་ལས་འབྱུང་བ་
ཉིད་དོ། །འདི་ཡང་རང་གི་སློབ་མ་མཆོག །ཇི་བིག་དེ་མུར་གྱིས་བསྐུལ་ནས། །འཕགས་
-48-

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
པས་སྦྱར་བའི་དགེ་བ་ཡིས། །འགྲོ་ཀུན་ཧེ་རུ་ཀར་གྱུར་ཅིག །སློབ་དཔོན་ལཱུ་ཧི་པའི་རྗེས་
སུ་འབྲང་པའི་དཔལ་འཁོར་ལོ་བདེ་མཆོག་གི་དཀྱིལ་འཁོར་གྱི་སྒྲུབ་པའི་ཐབས་འདི་
ནི། འཕགས་པས་ལྕགས་མོ་ལུག་གི་ལོ། སྨིན་དྲུག་ཟླ་བའི་ཚེས་ཉི་ཤུ་ལྔའི་ཉིན་པར་ཤིང་
ཀུན་གྱི་མཁར་དུ་ཉུང་ཞིང་གསལ་བའི་ཚིག་གིས་རྣམ་པར་སྦྱར་བའི་ཡི་གེ་པ་ནི་ཨ་ཙ་
རའོ།། །།